CELEX: 62008CN0572
Language: et
Date: 2008-12-22 00:00:00
Title: Kohtuasi C-572/08: 22. detsembril 2008 esitatud hagi — Euroopa Ühenduste Komisjon versus Itaalia Vabariik

7.3.2009   
            
            
               ET
            
            
               Euroopa Liidu Teataja
            
            
               C 55/14
            
         22. detsembril 2008 esitatud hagi — Euroopa Ühenduste Komisjon versus Itaalia Vabariik
   (Kohtuasi C-572/08)
   (2009/C 55/22)
   Kohtumenetluse keel: itaalia
   Pooled
   
      Hageja: Euroopa Ühenduste Komisjon (esindajad: A. Aresu ja W. Mölls)
   
      Kostja: Itaalia Vabariik
   Hageja nõuded
   
               —
            
            
               Tuvastada, et kuna Itaalia Vabariik andis maksusoodustuse regenereeritud määrdeõlidele, mis on toodetud Itaalias kogutud vanaõlist, kuid keeldus seda soodustust kohaldamast määrdeõlidele, mis on toodetud teistest liikmesriikidest pärit vanaõlist (vastavalt „Tootmis- ja tarbimismakse ning vastavaid kriminaal- ja halduskaristusi käsitlevate õigusnormide tervikteksti” („Testo unico delle disposizioni legislative concernenti le imposte sulla produzione e sui consumi e relative sanzioni penale e amministrative”), mis kiideti heaks 26. oktoobri 1995. aasta seadusandliku dekreediga nr 504, artiklile 62, tõlgendatuna Agenzia delle Entrate 5. mai 2004. aasta ringkirjas nr 24/D ning vastavalt 23. detsembri 2005. aasta seaduse nr 266 artikli 1 lõikele 116), siis on Itaalia Vabariik rikkunud EÜ artiklist 90 tulenevaid kohustusi;
            
         
               —
            
            
               mõista kohtukulud välja Itaalia Vabariigilt.
            
         Väited ja peamised argumendid
   Komisjon heidab Itaalia ametivõimudele ette, et nad on säilitanud maksusoodustuste süsteemi regenereeritud määrdeõlidele, mis eelistab siseriiklikku tootmist teiste liikmesriikide omaga võrreldes, rikkudes sellega ilmselgelt EÜ artikliga 90 maksuvaldkonnas sätestatud diskrimineerimise keelu põhimõtet.
   Nimetatud süsteem taaskehtestab varasema maksusoodustuste korra, mille Euroopa Kohus juba 1980. aastal keelustas, ning Itaalia Vabariigi argumendid uue süsteemi asjakohasuse kohta ei saa seda valikut õigustada.